Til Danmarks Biblioteksforenings Forretningsudvalg

**Personlige medlemmers stemmeret**

I forbindelse med kontingentbetaling og afstemning til Repræsentantskabsvalg har vi med forundring konstateret, at vi som pensionister ikke længere er stemmeberettigede, selvom vi betaler samme kontingent som stemmeberettigede medlemmer i medlemskommuner. Den slags kaldes normalt for aldersdiskrimination.

DB nye vedtægter skelner som bekendt mellem personlige medlemmer i medlemskommuner og personlige medlemmer i ikke-medlemskommuner. Det er en skelnen, som vi i øvrigt heller ikke er enige i, men som muligvis kan forsvares.

Hvad vi derimod ikke mener, er forsvarligt, er, at pensionisters og lediges stemmeret i denne proces også er røget sig en tur.

I en forening, der arbejder for inklusion, demokrati og samme rettigheder til alle, er det mildt sagt forbavsende.

Fastholder vi logikken i de nye vedtægter, nemlig at skelne mellem medlemskommuner og ikke-medlemskommuner, er det hverken logisk eller rimeligt, at pensionister og ledige i medlemskommuner bliver frataget deres stemmeret, selvom de betaler nøjagtig samme kontingent som medlemmer, der er beskæftigede i samme kommune. Pensionister og ledige betaler jo også skat til kommunen på lige fod med alle andre og har naturligvis valgret som andre.

Når det ovenikøbet er sådan, at studerende, der betaler nedsat kontingent, fortsat har stemmeret, hopper kæden helt af.

Det er vanskeligt at opfatte ovenstående som andet end aldersdiskrimination og diskrimination af ledige. Det giver association til de tider, hvor folk, der modtog fattighjælp, ikke havde stemmeret.

 Endelig er det svært at se, hvordan det kan styrke foreningen at gøre det mindre attraktivt at være medlem. De nye bestemmelser vil medføre en nedgang i antallet af personlige medlemmer og dermed en svækkelse af foreningen. Og hvis et kommende Gruppe B forretningsudvalgsmedlem

skulle gå hen og blive fyret fra sit job, skal vedkommende så også smides ud af Forretningsudvalget?

Vi kan ikke forestille os andet end, at ovenstående er utilsigtede konsekvenser af de nye vedtægter. Da vi stadig – på trods af vores fremskredne alder – er engageret i Danmarks Biblioteksforenings ve og vel og derfor personlige medlemmer, vil vi hermed anmode foreningens Forretningsudvalg om at tage skridt til en justering af vedtægterne, så foreningens medlemsdemokrati bliver bragt i overensstemmelse med foreningens værdigrundlag.

Med venlig hilsen

Mogens Damm, Formand for Danmarks Biblioteksforening, 1994 – 2002

Leif Lørring, tidligere rektor for Danmarks Biblioteksskole, medforfatter til ”Det stærke Folkebibliotek” om DB’s historie og rolle - i anledning af foreningens 100 års jubilæum, 2005

Poul Qvist Jørgensen, tidligere medlem af Folketinget og Folketingets Kulturudvalg, bestyrelsesmedlem i Danmarks Biblioteksforenings Regionsforening Sjælland indtil 2014

Winnie Vitzansky, direktør for DB 1998- 2008